คลังเล็งเพิ่มเงินยังชีพคนชรา
คลังจ่อเพิ่มเงินยังชีพผู้สูงอายุ หลังใช้ระบบพร้อมเพย์แก้ไขปัญหาการรั่วไหลของการจ่ายเงินและเปิดให้ผู้สูงอายุฐานะดีสละสิทธิรับเงิน
2 ม.ค. 2560

คลังจ่อเพิ่มเงินยังชีพผู้สูงอายุ หลังใช้ระบบพร้อมเพย์แก้ไขปัญหาการรั่วไหลของการจ่ายเงินและเปิดให้ผู้สูงอายุฐานะดีสละสิทธิรับเงิน
นายอภิศักดิ์ ตันติวรวงศ์ รมว.คลัง เปิดเผยว่า ในเร็วๆ นี้คลังจะปรับระบบการจ่ายเบี้ยยังชีพผู้สูงอายุ ที่ปัจจุบันจ่ายอยู่เดือนละ 600-900 บาทใหม่ หลังจากได้เริ่มนำเอาระบบพร้อมเพย์มาจ่ายเงินสวัสดิการของรัฐโดยโอนเงินเข้าบัญชีผู้รับโดยตรง ทำให้ลดการรั่วไหลของเงินงบประมาณได้มาก นอกจากนี้พบว่ามีผู้สูงอายุที่มีฐานะดีแสดงความจำนงไม่รับเบี้ยยังชีพ แต่กรมบัญชีกลางไม่ยินยอม เพราะกำหนดให้รับเงินทุกคน
“ได้รับรายงานจากเจ้าหน้าที่ว่า เมื่อจ่ายเงินตรงให้กับผู้สูงอายุโดยไม่ผ่านหน่วยงานกลาง มีผู้ไม่มารับเงินจำนวนหนึ่ง ตรวจสอบไปบางรายเสียชีวิตไปแล้วบางรายมีชื่อแต่ไม่มีตัวตน บางรายก็ไม่มาลงทะเบียนพร้อมเพย์เพื่อรับเงินเพราะมีฐานะดี จึงเห็นว่าควรจะนำเงินจำนวนนี้มาเพิ่มเฉลี่ยให้กับผู้สูงอายุที่มีรายได้น้อยจะได้มีเงินเพียงพอยังชีพ ทำให้คุณภาพชีวิตดีขึ้น ซึ่งจะได้ถึงรายละพันบาท/เดือนหรือไม่ ก็ต้องติดตามดูข้อมูลอีกที”รมว.คลัง กล่าว
สำหรับผู้สูงอายุที่มีฐานะดีแจ้งว่า ขณะนี้ระบบไม่ได้เปิดโอกาสให้สละสิทธิในเงินดังกล่าว จึงใช้วิธีไม่ไปรับเงิน เงินจึงค้างอยู่ ฉะนั้นเมื่อจะนำเงินจำนวนนี้มาใช้ก็จะต้องขอให้ผู้สูงอายุที่เป็นเจ้าของสิทธิทำหนังสือยินยอมให้นำเงินก้อนนี้มาเฉลี่ยมอบให้ผู้สูงอายุที่ยากจน
นายสมชัย สัจจพงษ์ ปลัดกระทรวงการคลัง กล่าวว่า การแจกเงินผู้สูงอายุเพิ่มคาดว่าจะดำเนินการได้หลังลงทะเบียนผู้มีรายได้น้อยรอบสองในเดือน มี.ค.นี้  โดยการแจกเงินผู้สูงอายุเพิ่มอาจทำไปพร้อมกับการให้สวัสดิการผู้มีรายได้น้อยเพิ่มเติม ทั้งการสนับสนุนลดค่าน้ำ ค่าไฟการขึ้นรถเมล์-รถไฟฟรี และการทำประกันอุบัติเหตุ
ปัจจุบันมีผู้สูงอายุที่อยู่ในระบบที่ได้รับเบี้ยยังชีพจากรัฐบาลประมาณ 7 ล้านคน และเพื่อพัฒนาฐานข้อมูลการจ่ายเงินสวัสดิการเบี้ยผู้สูงอายุและคนพิการ กระทรวงการคลังจะดำเนินการเก็บข้อมูลลงทะเบียนผู้ที่ได้รับสิทธิดังกล่าวใหม่ในปีนี้ โดยในเดือน ม.ค. จะเริ่มให้ลงทะเบียนจากเมืองพัทยา ในเดือน เม.ย. จะเริ่มให้ลงทะเบียนใน กทม. และองค์กรปกครองส่วนท้องถิ่น (อปท.) ได้แก่ อบต. และเทศบาล ลงทะเบียนเดือน ก.ย. 2560 ซึ่งการลงทะเบียนให้ลงเลขที่บัญชีธนาคารที่จะใช้ในการรับสวัสดิการด้วย โดยหน่วยงานที่เก็บข้อมูลต้องตรวจสอบความถูกต้องส่งมาให้กรมการปกครองตรวจสอบอีกครั้ง จากนั้นก็ส่งมาที่กรมบัญชีกลางเพื่อจ่ายเงินให้กับผู้มีสิทธิต่อไป